(58)

Ahhoz, hogy a tervezett kötelezettségvállalások elfogadhatók legyenek, képesnek kell lenniük arra, hogy a közös piaccal összeegyeztethetővé tegyék az összefonódást, mivel meg kell előzzék a hatékony verseny jelentős akadályozását minden olyan érintett piacon, ahol versenyjogi aggályok merültek fel. A határozatban vizsgált ügyben a Bizottság által a következők tekintetében azonosított versenyjogi aggályokat kellett felszámolni a kötelezettségvállalásokkal: i. horizontális, nem koordinatív hatások a vezetékes internet-hozzáférési szolgáltatások kiskereskedelmi piacán Németországban, ii. horizontális, nem koordinatív hatások a vezetékes internet-hozzáférési szolgáltatásokat és vezetékes telefonszolgáltatásokat tartalmazó 2P csomagok kiskereskedelmi piacán Németországban, és iii. horizontális, nem koordinatív hatások a televíziós jelátvitel nagykereskedelmi piacán Németországban. VIII.1. A végleges kötelezettségvállalások ismertetése (59) A végleges kötelezettségvállalások négy elemből állnak: a) Nagykereskedelmi vezetékes széles sávú hozzáférés: olyan megelőző korrekciós kötelezettségvállalás, amelynek keretében egy új kábelszolgáltató hozzáférést kap az összefonódással létrejött vállalkozás kábelhálózatához, hogy az új kábelszolgáltató kiskereskedelmi vezetékes internet-hozzáférési szolgáltatásokat (igény szerint vezetékes hangalapú szolgáltatásokat) tudjon kínálni, illetve saját vagy harmadik személyek OTT TV szolgáltatásait nyújthassa. b) OTT-kötelezettségvállalás: e kötelezettségvállalás értelmében nem korlátozzák sem közvetlenül, sem közvetve az összefonódással létrejött vállalkozás televíziós platformján kiszolgált műsorszolgáltatókat abban, hogy tartalmukat OTT szolgáltatáson keresztül terjesszék; emellett elegendő közvetlen összekapcsolási kapacitást tartanak fenn a Németországot lefedő internethálózatuk és az internetes összekapcsolási (tranzit-) szolgáltatást kínáló harmadik személy szolgáltatók között. c) A jelátviteli díjra vonatkozó kötelezettségvállalás: a kötelezettségvállalás értelmében nem emelik az FTA műsorszolgáltatók által fizetett jelátviteli díjakat. d) HbbTV-kötelezettségvállalás: a kötelezettségvállalás értelmében továbbra is biztosítják az FTA műsorszolgáltatók HbbTV jelének átvitelét. (60) A Vodafone és a Telefónica 2019. április 17-én kötöttek végleges megállapodást a nagykereskedelmi vezetékes széles sávú hozzáférésről. A későbbiekben aláírták a megállapodás módosítotását. VIII.1.1. Nagykereskedelmi vezetékes széles sávú hozzáférés (61) A Vodafone egy új kábelszolgáltatónak (Telefónica) nagykereskedelmi hozzáférést biztosít a Vodafone és a Unitymedia együttes kábelhálózatához. Az összefonódással létrejött vállalkozás hálózatához való hozzáférés a számátadási (vagy összekapcsolási) pontokon jön létre. (62) Ami az internet-hozzáférési szolgáltatás biztosítását illeti, az új kábelszolgáltató három különböző sebességprofil közül választhat: 50/4 (letöltési/feltöltési sebesség Mbps-ban), 100/6 és 300/25, azon lehetőség mellett, hogy a letöltési sebességet 500 Mbps-ra növelik bizonyos idő elteltével (adott feltételek teljesülése esetén). A nagykereskedelmi vezetékes széles sávú hozzáférés keretében lehetőség van vezetékes telefon- és OTT TV szolgáltatásra. A végleges kötelezettségvállalások minimális időtartamra szólnak, a hosszabbítás lehetőségével. (63) A nagykereskedelmi vezetékes széles sávú hozzáférés árazása szorosan követi a Deutsche Telekom xDSL hálózatához való szabályozott nagykereskedelmi hozzáférés (az úgynevezett Kontingentmodell) pénzügyi feltételeit: e kockázatmegosztási árazás szerint az új kábelszolgáltató (vagy a hozzáférés kérelmezője a Deutsche Telekom szabályozott ajánlatával összefüggésben) előzetes kifizetést teljesít és volumennel kapcsolatos kötelezettségvállalást tesz, a folyamatos hozzáférésért cserébe pedig havidíjat fizet, amely alacsonyabb, mint a Deutsche Telekom általános díjtáblázata. VIII.1.2. OTT-kötelezettségvállalás (64) Az OTT-kötelezettségvállalás értelmében a Vodafone vállalja, hogy nem korlátozza a lineáris televízió-csatornák műsorszolgáltatói számára a tartalom OTT szolgáltatását, és hogy egy minimális szinten tartja az összekapcsolási kapacitást a Vodafone németországi IP hálózatában. Közelebbről, a Vodafone a következőket vállalja: a) nem köt olyan megállapodást adott műsorszolgáltatóval, amely közvetlenül vagy közvetve korlátozná a műsorszolgáltató azon képességét, hogy OTT TV szolgáltatásokat kínáljon harmadik személyeknek és/vagy végfelhasználóknak. Amennyiben ilyen korlátozások vannak a németországi műsorszolgáltatókkal kötött hatályos szerződésekben, azokat nem hajtják végre vagy nem újítják meg; b) elegendő összekapcsolási kapacitást biztosít, hogy lehetővé tegye a széles sávú vevők számára, hogy hozzáférjenek bármely OTT TV szolgáltatáshoz Németországban. Az összekapcsolási kapacitás és forgalom átláthatóságának garantálása érdekében a Vodafone havonta közzéteszi a releváns adatokat; c) ellenőrző megbízottat nevez ki, akit a Bizottságnak jóvá kell hagynia, és akinek az lesz a feladata, hogy felülvizsgálja a műsorszolgáltatókkal kötendő új, illetve meglévő megállapodásokat, valamint hogy meggyőződjön arról, hogy elegendő összekapcsolási kapacitás áll rendelkezésre. (65) Az OTT-kötelezettségvállalás nyolc évre szól. (66) A nagykereskedelmi vezetékes széles sávú hozzáférés és az OTT-kötelezettségvállalás lehetővé teszi az új kábelszolgáltató számára, hogy nagy sebességű széles sávot kínáljon, amelyen a saját vagy a harmadik személyek OTT TV szolgáltatásait terjesztheti a Unitymedia és a Vodafone együttes lefedettségi területén. VIII.1.3. A jelátviteli díjra vonatkozó kötelezettségvállalás (67) A jelátviteli díjra vonatkozó kötelezettségvállalás szerint a Vodafone annak biztosítására törekszik, hogy ne növelje a műsorszolgáltatók által fizetett jelátviteli díjakat. Ebből a célból a Vodafone a határozat elfogadásától számítva legkésőbb négy héttel visszavonhatatlan ajánlatot küld (a végleges kötelezettségvállalásokhoz mellékelve) valamennyi FTA műsorszolgáltatóknak, amely ajánlat vázolja a Vodafone következő kötelezettségeit: a) a Vodafone és a Unitymedia nem növeli a bekapcsolt háztartásonkénti díjat; b) a Vodafone és/vagy a Unitymedia a műsorszolgáltató belegyezésével módosíthatja a jelátviteli díjak struktúráját vagy más vonatkozásait, pl. hálózati integráció céljából. A jelátviteli díjak bármely módosított szerződés szerint sem haladják meg a Vodafone és a Unitymedia (kötelezettségvállaláshoz mellékelt) aktuális jelátviteli díjtáblázata szerint járó jelátviteli díjak összegét. Ez a kötelezettség akkor is fennáll, ha a jelátviteli szerződés megszűnik és a Vodafone és/vagy a Unitymedia új jelátviteli megállapodást köt, vagy beleegyezik további televíziós programok jeleinek továbbításába. c) Ha az összefonódással létrejött vállalkozás olyan FTA műsorszolgáltatóval köt jelátviteli megállapodást, amelynek jelenleg nincs ilyen megállapodása a felek egyikével, az e jelátviteli megállapodásban feltüntetett jelátviteli díjak nem haladhatják meg a Vodafone és a Unitymedia általános díjtáblázatában az ingyenesen fogható csatornákra meghatározott díjakat. (68) A jelátviteli megállapodások többi rendelkezését a jelátviteli díjra vonatkozó kötelezettségvállalás nem érinti. VIII.1.4. HbbTV-kötelezettségvállalás (69) A HbbTV-kötelezettségvállalás keretében a Vodafone annak biztosítására törekszik, hogy ne utasítsa vissza az FTA műsorszolgáltatók HbbTV-jelének további átvitelét a kábelhálózatán. Ebből a célból a Vodafone a határozat elfogadásától számítva legkésőbb négy héttel visszavonhatatlan ajánlatot küld (a végleges kötelezettségvállalásokhoz mellékelve) valamennyi FTA műsorszolgáltatóknak, amely vázolja a Vodafone következő kötelezettségeit: (70) A Vodafone és a Unitymedia folytatja a hibrid sugárzású széles sávú televíziós (HbbTV) jelek átvitelét, minden olyan televíziós programmal együtt, amelyet a Vodafone DVB-C formátumban továbbít. (71) A Vodafone és/vagy a Unitymedia a műsorszolgáltató beleegyezésével módosíthatja a HbbTV jelek átvitelével kapcsolatos kötelezettséget. Bármely módosított jelátviteli szerződés szerint, amelynek értelmében a televíziós jeleket a DVB-C szabvány szerint kell továbbítani, a Vodafone és a Unitymedia a műsorszolgáltató HbbTV jeleit legalább a következő műszaki minimumfeltételekkel továbbítja a kábelhálózatán, anélkül, hogy e továbbításért díjat számítana fel: a HbbTV jel AIT-ből (application information tables) és műsorfolyam-eseményekből (a DSM-CC átviteli szabvány szerint) áll, amelyeket belefoglalnak a HbbTV jelbe. A HbbTV jel maximális adatsebessége 15 Kbit/s (SD vagy HD) televíziós programonként. Ez a kötelezettség vonatkozik minden olyan megállapodásra, amely szerint HbbTV jelet televíziós programokkal együtt, a DVB-C szabványnak megfelelően kell továbbítani, amelyre jelenleg nem vonatkozik HbbTV továbbítására vonatkozó megállapodás, vagy az ilyen megállapodás és/vagy a jelátviteli szerződés lejártakor. (72) A HbbTV jelek kábelhálózaton történő átvitelével kapcsolatos kötelezettség nem ró kötelezettséget a Vodafone-ra vagy a Unitymediára a saját vagy harmadik személyek előfizetői végberendezésének funkcionalitásával összefüggésben, azaz nem kötelesek úgy kialakítani vagy megváltoztatni az előfizetői végberendezéseket, hogy azok fogadni tudják a HbbTV jeleket. (73) Ami az időtartamot illeti, a jelátviteli díjra vonatkozó és a HbbTV-kötelezettségvállalás a határozat elfogadásától számított nyolc évig érvényes. VIII.2. A végleges kötelezettségvállalások értékelése (74) A határozatban a Bizottság megállapította, hogy a végleges kötelezettségvállalások minden felmerült versenyjogi aggályt eloszlatnak az ügylet kapcsán. A Bizottság azt is megállapította, hogy a végleges kötelezettségvállalásokat rövid időn belül eredményesen végre lehet hajtani. (75) A Bizottság megjegyezte, hogy a nagykereskedelmi vezetékes széles sávú hozzáféréssel kapcsolatos kötelezettségvállalás nyomán jelentősen megerősödik a nemzeti kiskereskedő versenytárs a vezetékes internet-hozzáférés és a vezetékes telefonszolgáltatások terén Németországban. A nagy sebességű internetkapcsolat elterjedésének felgyorsításával e kötelezettségvállalás hasznos lehet az olyan szolgáltatók által nyújtott OTT TV szolgáltatások terjesztésében is, mint például a műsorszolgáltatók, harmadik személy OTT platformok vagy az új kábelszolgáltató saját OTT platformja. A Bizottság összességében tehát úgy vélte, hogy a nagykereskedelmi vezetékes széles sávú hozzáféréssel kapcsolatos kötelezettségvállalás kellően átfogó ahhoz, hogy felszámolja a vezetékes internet-hozzáférési szolgáltatások (és 2P csomagok) németországi kiskereskedelmi piacát érintő versenyjogi aggályokat és hozzájárul a televíziós jelátvitel németországi nagykereskedelmi piacát érintő versenyjogi aggályok feloldásához. (76) Az OTT-kötelezettségvállalással a Vodafone vállalja, hogy megszüntet minden olyan megállapodást a felek és a televíziós műsorszolgáltatók között, amely korlátozza a televíziós műsorszolgáltatók azon képességét, hogy csatornáikat és tartalmukat OTT szolgáltatáson keresztül kínálják Németországban. A Vodafone azt is vállalja, hogy a felek a jövőben nem kötnek ilyen megállapodásokat. A Bizottság összességében tehát úgy vélte, hogy az OTT-kötelezettségvállalás hatálya kellően átfogó ahhoz, hogy i. kezelje az azzal kapcsolatos versenyjogi aggályokat, hogy az összefonódással létrejött vállalkozás képes lenne megakadályozni, hogy a televíziós műsorszolgáltatók OTT szolgáltatásokat kínáljanak, és ii. hogy mérsékelje az összefonódással létrejött vállalkozás fizetős televíziós műsorszolgáltatókkal szembeni megnövekedett piaci erejét úgy, hogy a televíziós kínálat terjedelme és minősége ne csökkenjen jelentősen a kiskereskedelmi vevők kárára. (77) A jelátviteli díjra vonatkozó kötelezettségvállalás értelmében a Vodafone vállalja, hogy a következő nyolc évben nem növeli az FTA műsorszolgáltatók által azért fizetett jelátviteli díjat, hogy lineáris televízió-csatornáikat a Vodafone németországi kábelhálózatán továbbítsák. A Bizottság úgy vélte, hogy a jelátviteli díjra vonatkozó kötelezettségvállalás láthatóan kezeli az azzal kapcsolatos versenyjogi aggályokat, hogy az összefonódással létrejött vállalkozás képes lenne csökkenteni a kiskereskedelmi vevőknek biztosított televíziós kínálat terjedelmét és minőségét azzal, hogy észszerűtlen feltételeket támaszt az FTA televíziós műsorszolgáltatókkal szemben. (78) A Bizottság megjegyezte továbbá, hogy a HbbTV-kötelezettségvállalás lehetővé teszi, hogy az FTA műsorszolgáltatók folytathassák a hibrid sugárzású széles sávú televíziós jelek átvitelét az összefonódással létrejött vállalkozás németországi kábelhálózatán. A Bizottság tehát úgy vélte, hogy a HbbTV-kötelezettségvállalás alkalmas arra, hogy felszámolja azon aggályt, amely szerint az összefonódással létrejött vállalkozás megakadályozhatja, hogy a műsorszolgáltatók további és innovatív szolgáltatásokat tudjanak nyújtani HbbTV jelen keresztül. VIII.3. A Telefónica mint új kábelszolgáltató értékelése (79) A Bizottság úgy vélte, hogy a Telefónica megfelel a korrekciós intézkedésekről szóló közleményben részletezett, vevővel kapcsolatos szokásos követelményeknek, ami a függetlenséget, a pénzügyi forrásokat és a prima facie versenyjogi aggályok hiányát illeti. (80) A Bizottság különösen úgy vélte, hogy a nagykereskedelmi vezetékes széles sávú hozzáféréssel kapcsolatos kötelezettségvállalás alapján a Telefónica képes és motivált lesz arra, hogy az összefonódással létrejött vállalkozás és más versenytársak életképes és aktív versenytársaként működjön a vezetékes internet-hozzáférési szolgáltatások és a vezetékes internet-hozzáférési szolgáltatásokat és vezetékes telefonszolgáltatásokat tartalmazó 2P csomagok kiskereskedelmi piacán, valamint a televíziós szolgáltatások kiskereskedelmi piacán. (81) Ezenfelül, tekintettel a Telefónica jelenleg korlátozott piaci pozíciójára, a Bizottság úgy vélte, hogy a Telefónica nagykereskedelmi vezetékes széles sávú hozzáféréssel kapcsolatos kötelezettségvállalás eredményeként történő megerősödése nem vet fel versenyjogi aggályokat. Ráadásul, noha a nagykereskedelmi vezetékes széles sávú hozzáféréssel kapcsolatos kötelezettségvállalás kereskedelmi feltételei kedvezőbbek, mint a Deutsche Telekom Kontingentmodelljének a feltételei, aminek következtében javulnak a Telefónica üzleti lehetőségei, a Telefónica versenyképességének növekedése nem jelent önmagában versenyjogi problémát. A Bizottság különösen úgy vélte, hogy a nagykereskedelmi vezetékes széles sávú hozzáféréssel kapcsolatos kötelezettségvállalás nem jár negatív hatással az optikai hálózat harmadik személyek általi telepítésére, sem nem gyorsítja fel a vezetékes–mobil konvergenciát Németországban. (82) A Bizottság felülvizsgálta a Vodafone és a Telefónica közötti megállapodást is, és megállapította, hogy annak feltételei megfelelnek a végleges kötelezettségvállalások követelményeinek.